દક્ષિણ ભારતમાં વિશેષતઃ તમિળ રાજકારણના પિતામહ ગણાતા દ્રવિડ મુનેત્ર કઝગમ પાર્ટીના સર્વેસર્વા એમ. કરુણાનિધિએ સાતમી ઑગસ્ટની સાંજે અંતિમ શ્વાસ લીધા. ૯૪ વર્ષના કરુણાનિધિ પાંચ વખત તામિલનાડુના મુખ્યપ્રધાનપદે રહી ચૂક્યા હતા. જીવનના આખરી દિવસો સુધી તેઓ રાજ્યના રાજકારણમાં સક્રિય રહ્યા હતા. ગયા જૂનની ત્રીજી તારીખે તેમણે ૯૪મો જન્મદિવસ મનાવ્યો હતો. તેઓ ૧૯૬૯માં પહેલીવાર તામિલનાડુના મુખ્યપ્રધાન બન્યા હતા અને ૨૦૦૩માં છેલ્લીવાર મુખ્યપ્રધાનપદ સંભાળ્યું હતું. ૨૯ જુલાઈ ૧૯૬૯માં તેમણે ડીએમકે પક્ષની ધુરા સંભાળી ત્યારથી આખરી શ્વાસ સુધી તેઓ પક્ષના વડા રહ્યા. પાંચ વખત મુખ્યપ્રધાન બનવા ઉપરાંત બાર વખત ધારાસભ્ય તરીકે ચૂંટાયા હતા. તામિલનાડુની જે કોઈ બેઠક પરથી તેઓ ઊભા રહ્યા એ બધી બેઠક પરથી તેઓ હંમેશાં વિજયી બન્યા હતા. આમ ચૂંટણીમાં કોઈ પણ બેઠક પરથી ક્યારેય પરાજિત ન થવાનો રેકોર્ડ તેમના નામે છે. તેમના પુત્ર સ્ટાલિન ડીએમકેના કાર્યકારી અધ્યક્ષ છે અને કરુણાનિધિના રાજકીય વારસ ગણાય છે.